Diari Oficial de la Generalitat Valenciana


Sumari del DOGV 3092, del 03-10-1997 (1997/10899)

ACORD de 22 de juliol de 1997, de la Comissió Territorial d'Urbanisme de Castelló, que fa referència a quatre modificacions puntuals de les Normes Subsidiàries de Sant Joan de Moró.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   3092

Data del DOGV
:   03-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10504


Data del document
:   22-07-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

3290 ACORD de 22 de juliol de 1997, de la Comissió Territorial d'Urbanisme de Castelló, que fa referència a quatre modificacions puntuals de les Normes Subsidiàries de Sant Joan de Moró. [97/C10352]
  
La Comissió Territorial d'Urbanisme, en la sessió de 22 de juliol de 1997, va adoptar l'acord següent:
  
"Vist l'expedient relatiu a quatre modificacions puntuals de les Normes Subsidiàries de Sant Joan de Moró, del qual són rellevants els següents
  
Antecedents
  
Primer
  
L'Ajuntament en ple, en la sessió del 28 de novembre de 1996, va acordar sotmetre a exposició pública el projecte per mitjà dels edictes inserits en el Diari Oficial de la Generalitat Valenciana número 2.916, de 27 de gener de 1997, i en el periòdic Mediterráneo, de 8 de febrer de 1997. Durant el tràmit esmentat es van presentar dues al·legacions. Va quedar aprovat provisionalment el document per acord del ple el 13 de juny de 1997.
  
L'1 de juliol de 1997 i dins del tràmit del període consultiu previ a l'aprovació definitiva de la modificació, es va requerir l'Ajuntament perquè completara tant l'expedient com el projecte presentat.
  
El 15 de juliol de 1997 es van trametre els plànols número 17 i 18 de qualificació del sòl i alineacions i rasants del nucli de la població, així com el plànol número 37 de qualificació i alineacions del sòl urbà industrial, que refonen les modificacions introduïdes. D'altra banda, també es rep una resposta de l'alcalde de la corporació en la qual fa constar el coneixement de la necessitat de tràmits procedimentals específics previs a l'aprovació de la modificació número 3.
  
Segon
  
La documentació presentada consisteix en una memòria informativa i justificativa, plànols d'alineacions i de zonificació, de l'estat actual i de projecte, referits a cadascuna de les quatre modificacions proposades, així com plànols refosos de totes, números 17, 18 i 37.
  
Tercer
  
L'objecte del projecte és introduir quatre modificacions relatives a petits reajustaments en el traçat de vials, segons descrivim tot seguit:
  
- Modificació número 1: la modificació planteja suprimir un vial en forma de L situat en l'illa adjacent al col·legi públic, ja que hi ha una edificació anterior al Pla, que aquest no preveu, que en dificulta el traçat. Com a solució es proposa crear un espai lliure de forma sensiblement rectangular de 17 metres d'amplària i una mitjana de 44 metres de profunditat, de manera que s'eliminen les grans profunditats d'una zona.
  
- Modificació número 2: consisteix en l'obertura d'una franja per a vianants de 5 metres, que comunica dos vials al costat de la línia delimitadora del sòl urbà, per a possibilitar l'obertura de buits sobre aquest front.
  
- Modificació número 3: es tracta de reajustar el vial del camí del cementeri i poliesportiu, en el traçat final, prop de la línia delimitadora del sòl urbà, per a adaptar-ne el traçat al del camí que hi ha.
  
- Modificació número 4: es proposa eliminar la connexió directa d'un vial intern al sòl urbà industrial, ja que és incompatible amb el projecte d'autovia que es pretén executar. D'aquesta manera, s'ordena el final del vial, que no té eixida, amb una rotonda de 50 metres de diàmetre.
  
Respecte d'aquesta última modificació s'ha sol·licitat un informe de l'Oficina del Pla de Carreteres de la Conselleria d'Obres Públiques, Urbanisme i Transports, respecte de la modificació número 4, el qual va ser emés, el 14 de juliol de 1997, en sentit favorable, atés que l'eliminació de l'accés afavoreix la funcionalitat de la carretera CV-10.
  
Fonaments de dret
  
Primer
  
La tramitació ha sigut correcta, de conformitat amb el que estableix l'article 38 i concordants de la Llei 6/1994, de 15 de novembre, Reguladora de l'Activitat Urbanística (d'ara endavant LRAU).
  
Segon
  
La documentació està completa, a l'efecte del compliment del que estableix l'article 27 de la LRAU.
  
Tercer
  
En la documentació presentada es fa referència al fet que del còmput de superfícies afectades per les modificacions números 1, 2 i 3 resulta un balanç global pel qual queden equilibrats els canvis quant a la relació de superfície edificable i superfície destinada a espai públic, per la qual cosa no hi ha augment d'aprofitament lucratiu privat i no s'han d'observar les exigències previstes en l'article 55.3 de la LRAU.
  
Quart
  
En relació amb la modificació número 3, tot i que no s'indica en la documentació escrita que la zona verda sofrisca cap variació, sí que es veu en els plànols que aquesta ha disminuït lleugerament de superfície. Aquesta circumstància dóna lloc a especialitats procedimentals:
  
- D'acord amb l'article 55.4 de la LRAU, es requereix un informe previ favorable del Consell Superior d'Urbanisme. Segons la disposició transitòria novena de la LRAU, fins que aquest organisme es constituïsca, les seues funcions, les exercirà el conseller d'Obres Públiques, Urbanisme i Transports, amb l'informe previ de la Comissió Territorial d'Urbanisme.
  
- De conformitat amb el que estableix l'article 10.8.e de la Llei 10/1994, de 19 de desembre, s'ha de sol·licitar també, abans de l'aprovació definitiva, dictamen del Consell Jurídic Consultiu.
  
Quant al fons del canvi proposat, que afecta mínimament una zona verda residual, el projecte conté una justificació a fi d'adaptar el traçat del vial al del camí del cementeri, per tant, es tracta d'una zona verda no executada.
  
L'alteració apareix, per tant, plenament justificada en criteris de racionalitat per a una adequació a la realitat física que permeta un desenvolupament més coherent de l'àmbit i no suposa en termes globals, segons s'ha esmentat en l'apartat anterior, una disminució dels espais lliures respecte del conjunt de les tres modificacions del nucli.
  
Cinqué
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, respecte de les modificacions números 1, 2 i 4, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
D'altra banda, i respecte de la modificació número 3 correspon a la Comissió Territorial d'Urbanisme emetre un informe, segons resulta de l'article 55.4 de la LRAU, en relació amb la disposició transitòria tercera del Reglament dels Òrgans Urbanístics.
  
Per això, la Comissió Territorial d'Urbanisme de Castelló, en la sessió de 22 de juliol de 1997, acorda:
  
1. Aprovar definitivament les modificacions números 1, 2 i 4 d'aquest projecte de modificacions puntuals de les Normes Subsidiàries de Sant Joan de Moró.
  
2. Informar favorablement sobre la modificació puntual número 3 d'aquest projecte de modificacions puntuals de les Normes Subsidiàries de Planejament de Sant Joan de Moró.
  
3. Elevar la proposta d'aprovació definitiva al conseller d'Obres Públiques, Urbanisme i Transports, respecte de la modificació número 3 d'aquest projecte de modificacions puntuals de les Normes Subsidiàries de Planejament de Sant Joan de Moró, amb el dictamen previ del Consell Jurídic Consultiu.
  
Contra l'acord anterior, que no posa fi a la via administrativa, s'hi pot interposar un recurs ordinari davant del conseller d'Obres Públiques, Urbanisme i Transports, en el termini d'un mes, sense perjudici d'utilitzar qualsevol altra via de recurs que s'estime procedent."
  
Castelló de la Plana, 22 de juliol de 1997.- El secretari de la Comissió Territorial d'Urbanisme: Joaquín Llidó Silvestre.